Tusindvis af danske skoleelever trækker i dag i arbejdstøjet for at samle penge ind i forbindelse med Operation Dagsværk. I Thisted er det dog ikke arbejdstøjet, men løbetøjet, der er fundet frem. Neele Hübner, der går i 1.g på Thisted Gymnasium, har sammen med en håndfuld af sine klassekammerater arrangeret et sponserløb for at samle penge ind. - Vi bruger en app til at registrere løbeturene, og så donerer sponsorerne et bestemt beløb for hver kilometer, vi løber, forklarer hun. Pandemien gør indsamlingen sværere Operation Dagsværk samler i år penge ind for at støtte kampen mod de seksuelle overgreb, der finder sted på skoler i Peru. Normalt laver gymnasieklasser aftaler med virksomheder eller butikker, hvor de kan arbejde sig til en donation. Men pandemien har sat en stopper for mange af de gængse indsamlingsmetoder, og derfor skal mange unge arbejde hjemmefra eller tænke ud af boksen, som gymnasieeleverne i Thisted har gjort det. - Vi er jo rigtig mange, der plejer at arbejde i butikker, men butikkerne havde lukket, da vi skulle finde ud af, hvordan vi skulle gøre det her. Jeg kunne se, at nogle efterskoler havde sponsorløb, og så tænkte jeg, at det måtte man også kunne gøre her, siger Neele Hübner. Håber på flere sponsorer næste år Sponsorerne er elevernes lærere, forældre og venner, men den unge initiativtager håber på, at konceptet kan gøres endnu større med virksomhedssponsorer næste år. - Det er både coronaansvarligt, og man kommer væk fra skærmen. Det kræver jo ikke ret meget af os, og så sætter det tingene i perspektiv, at man kan gøre så lidt for at hjælpe andre så meget. Så det skal man da gøre, når man har muligheden for det, lyder det fra Neele Hübner. Hun regner selv med at løbe omkring 15 kilometer i løbet af dagen for at indsamle så mange penge som muligt.

Opsummering:
En flok gymnasieelever fra Thisted har fundet på en alternativ og meget coronavenlig måde at samle penge ind til Operation Dagsværk.